 MILUTIN SREDOJEVIC. Isithombe esigciniwe: BACKPAGEPIXZAKHELE XABA January 23, 2020UFANA nekati elibekelwe inyama nobisi obengumqeqeshi we-Orlando Pirates, uMilutin Micho Sredojevic, ofunwa ngezizumbulu zenkece nxa zonke e-Afrika.USredojevic, owine isicoco seligi ka-14 emazweni ayisihlanu ehlukene e-Afrika, ugcine ukuqeqesha kwi-Zamalek yase-Egypt emkhombe indlela ngasekupheleni konyaka odlule. Ubekade eshiye isigubhukane kwiPirates. Izolo kusabalale imibiko yokuthi inhlangano eyengamele ibhola eZambia, iFootball Association of Zambia FAZ, isivumelene ngokuqasha uSredojevic kodwa isinqumo esiwujuqu silele eMnyangweni weZemidlalo wakhona.USredojevic utshele leli phephandaba ukuthi akakasithathi isinqumo ngeqembu azoliqeqesha. Lo mqeqeshi ubekade ekhonjwa eqenjini lesizwe laseZimbabwe emasontweni edlule.Kukhona neqembu laseMorocco, iHassania Agadir, okuvela ukuthi lifuna ukumnika izishaqane uma evuma ukuzoliqeqesha.Ngisesimeni lapho kufanele ngikhethe khona. Ikilabhu noma iqembu lesizwe? Ngigijimise imali noma ngiqoke umsebenzi engizowuqala phansi? Sizobona ezinsukwini ezizayo ukuthi kwenzekani. Sizothatha isinqumo emasontweni ezayo, kusho uSredojevic.Nakuba engazange aphumelele ukuwina indebe eNingizimu Afrika uSredojevic kodwa uyahlonishwa emazweni angomakhelwane ngenxa yamagalelo akhe. E-Uganda uwine isicoco seligi kathathu kulandelana eqeqesha iVilla SC Kampala ngo-2002, 2003 no-2004. E-Ethiopia wenze okufanayo epheka iSt George eyiwinisa iligi ngo-2005, 2006, 2008, 2009 no-2010.Uphinde wadla izindebe emazweni ahlukene. Emaqenjini esizwe uqeqeshe elase-Uganda alifake kwi-Africa Cup of Nations okokuqala emuva kweminyaka engu-38. 